《金菊对芙蓉 东滨秋夜赠金四兆祥二首 其一》
清代·张槎

老荻横霜，乱葭撑雨，板桥秋水斜晖。恰冷风残照，驴背初归。

苾刍隔岸呼名字，道故人、相念依依。算来良晤，刚逢重九，黄菊开时。

向晚月映疏离。有数层蛩语，切切悲啼。向此中趺坐，那不含悽？

平生骨冷宜僧伴，过招提、两宿松扉。殷勤话旧，总忘漏尽，笑谱新词。